Қарағанды облысында екі шахтердің қаза болу фактісіне қатысты қылмыстық іс қозғалды
DATE: 10:20, 07 Қазан 2024 | GMT +5
TITLE: Қарағанды облысында екі шахтердің қаза болу фактісіне қатысты қылмыстық іс қозғалды
URL: https://kaz.inform.kz/news/karagandi-oblisinda-ek-shahterdn-kaza-bolu-faktsne-katisti-kilmistik-s-kozgaldi-dc2b84/
META: DATE: 10:20, 07 Қазан 2024 | GMT +5
TOTAL WORDS: 160
AUTHOR(S):
TEXT: Қарағанды облысының полиция департаменті «Саяқ-3» шахтасы қызметкерлерінің қаза болу фактісі бойынша қылмыстық іс қозғады. «Саяқ-3» шахтасында болған оқиғаға байланысты Қазақстан Республикасы Қылмыстық кодексінің 277 бабының 2 тармағына сәйкес, яғни абайсызда адам өлiмiне немесе өзге де ауыр зардаптарға әкеп соққан таукен немесе құрылыс жұмыстарын жүргiзу кезiнде қауiпсiздiк қағидаларын бұзу дерегі бойынша қылмыстық іс қозғалды. Қазіргі уақытта полиция қызметкерлері оқиғаның мән-жайын анықтау бойынша кешенді тергеу әрекеттерін жүргізуде», — деп хабарлады Қарағанды облысы ПД баспасөз қызметі. Сондай-ақ, қайғылы оқиғаның мән-жайын зерттейтін комиссия құрылды. «Қазақстан Республикасының еңбек заңнамасы шеңберінде ҚР ЕХӘҚМ мемлекеттік еңбек инспекциясы Комитетінің Қарағанды облысы бойынша департаменті санитариялық-эпидемиологиялық бақылау өкілінің, сондай-ақ жұмыс берушінің өкілдерінің қатысуымен „Балқашцветмет“ ӨБ „Қазақмыс корпорациясы“ ЖШС қызметкерлерімен болған топтық жазатайым оқиғаға арнайы тергеу жүргізу үшін жазатайым оқиғаны тергеу жөнінде комиссия құрды», — деп түсіндірді еңбек инспекциясы департаментінің баспасөз қызметі. Арнайы тергеу жұмыстары арқылы аталмыш жазатайым оқиғаның мән-жайлары мен себептері анықталатын болады. Естеріңізге сала кетейік, «Қазақмыс» компаниясына тиесілі «Саяқ-3» шахтасында көміртегі газы шығып, нәтижесінде шахтаның екі қызметкері қаза тапты
